ช่วยสรุปบทความ 2 ทางเลือก เมื่อนักลงทุนเกิดความไม่สบายใจในการลงทุนระยะยาว ให้หน่อยนะคะ
สาเหตุของความไม่สบายใจในการถือหุ้นลงทุนระยะยาวมีได้หลากหลายปัจจัย เช่น ปัจจัยเรื่องภาวะตลาด ความผันผวนของราคาหุ้น ความไม่แน่นอนของผลประกอบการ นโยบายดอกเบี้ย และอื่นๆอีกมากมาย ซึ่งทั้งหมดมีส่วนต่อผลตอบแทนการลงทุนของเราทั้งสิ้น แต่เราต้องสังเกตุให้ดีว่าปัจจัยทั้งหลายเหล่านี้มีทั้งสิ่งที่เราสามารถคาดการณ์ได้และไม่ได้ ตามตำรา VI เขามักจะบอกกันว่าไม่ให้เราคาดเดาสิ่งที่นอกเหนือความสามารถของเราแต่ให้เรายึดมั่นกับฐานะของบริษัทมากกว่า ในการลงทุนระยะยาวเราควรที่จะลงทุนในขอบเขตความสามารถของเรา (Circle of competence) หากกิจการอยู่นอกเหนือความเข้าใจของเราก็ไม่จำเป็นที่จะต้องลงทุนได้ เพราะตัวเลือกในการลงทุนก็ยังมีอีกมากมาย แต่ปัญหาบางครั้งก็คือเราลงทุนไปแล้วเรากลับมารู้ภายหลังว่ามีหลายเรื่องเกี่ยวกับบริษัทที่เรายังไม่รู้ จึงเป็นสาเหตุหลักที่ทำให้เกิดความไม่สบายขึ้นในการลงทุน เมื่อราคาหุ้นมีการผันผวนก็ยิ่งใจไม่ดี เสียวยิ่งกว่าขึ้นรถไฟเหาะเสียอีก บางครั้งเราตั้งใจจะถือหุ้นระยะยาว แต่เมื่อราคากลับตกลงมาทำให้เกิดการขาดทุนทางตัวเลข เราก็จะเริ่มไม่สบายใจยิ่งขึ้นกลัวว่าบริษัทจะไม่เป็นไปตามที่คาดการณ์ไว้ หากเกิดความไม่สบายใจขึ้น มีเลือกสำหรับนักลงทุนก็มี 2 ทางก็คือ

1. ขายหุ้นออกไป
2. ศึกษาเพิ่มเติม สำหรับทางเลือกแรกนั้นก็ง่ายดีเพียงแค่ขายออกไปไม่ว่าจะกำไรหรือขาดทุน ณ เวลานั้น หากบริษัทยากเกินไปต่อการทำความเข้าใจทางเลือกนี้ก็ดูจะเหมาะสม เพราะไม่แน่ว่าจากขาดทุนอาจจะกลายเป็นขาดทุนหนักขึ้นหรือ จากกำไรก็กลายเป็นขาดทุนได้ ที่ต้องระวังมากเป็นพิเศษคือบริษัทที่ดูเหมือนจะ Turn around หรือบริษัทที่เข้าข่ายวัฏจักร ซึ่งหากการลงทุนเราผิดพลาดก็จะนำผลขาดทุนมาให้เรามหาศาล สำหรับทางเลือกที่สองนั้นก็คือศึกษาเพิ่มเมื่อเกิดความไม่สบายใจ ทุกปัญหาจะนำมาซึ่งโอกาสเสมอ ในเคสนี้ก็เช่นกัน มันทำให้เรามีโอกาสในการเพิ่มเติมความรู้ของเรามากขึ้น ซึ่งความรู้นี้จะติดตัวเราไปตลอดและในอนาคตเราก็จะกลายเป็นนักลงทุนที่เก่งขึ้นมากกว่าเดิม เมื่อเราศึกษาหุ้นจนมั่นใจมากขึ้นเราก็จะหวั่นไหวต่อความผันผวนน้อยลง หากศึกษาเพิ่มแล้วพบว่ามีแนวโน้มที่จะไม่ดีจริงๆเราจะได้สามารถขายออกได้อย่างมั่นใจ หรือหากพบว่ามันยังดีอยู่ก็สามารถถือต่อได้อย่างสบายใจ ผมอยากยกตัวอย่างที่ดีมากๆจากนักลงทุนคนหนึ่ง นักลงทุนรายนี้ได้ติดหุ้นที่เข้าข่ายวัฏจักรในราคาที่สูง หากตัดสินใจขายก็น่าจะขาดทุนเกิน 40% ได้ แต่นักลงทุนรายนี้ได้ตัดสินใจศึกษาบริษัทเพิ่มเติมดูว่าจะมีโอกาสที่ผลประกอบการจะดีขึ้นหรือไม่ เมื่อศึกษาแล้วจึงพบว่าบริษัทนั้นถึงแม้จะมีความเป็นวัฏจักร แต่พื้นฐานของกิจการเช่นระดับหนี้สิน ความสามารถในการแข่งขัน แนวทางบริษัทในอนาคต ทั้งหมดโดยรวมถือว่ายังมีอนาคตที่ดีอยู่ นอกจากจะเข้าใจบริษัทมากขึ้นแล้ว นักลงทุนรายนี้ยังมีโอกาสได้ซื้อหุ้นเพิ่มด้วยในช่วงเวลาที่กิจการซบเซา บริษัทนั้นใช้เวลาอยู่ 3 ปี จากราคาต่ำสุดขึ้นมามากถึง 4 เท่าในปัจจุบัน นั้นแปลว่านอกจากจะสามารถออกจากดอยได้แล้วยังมีโอกาสได้ซื้อในราคาที่ต่ำทำให้ผลตอบแทนการลงทุนโดยรวมนั้นอยู่ในเกณฑ์ดี แต่ท้ายที่สุดแล้วจะดีกว่ามากถ้าหากเราศึกษามาอย่างดีก่อนที่จะเข้าลงทุนเสมอ เราอาจจะไม่จำเป็นจะต้องรู้ทุกรายละเอียดของบริษัท แต่จุดเสี่ยงที่สำคัญของบริษัทนั้นเราจะต้องรู้ก่อนเข้าลงทุนทุกครั้ง เพื่อป้องกันและเผื่อทางเอาตัวรอดไว้ก่อน ดีกว่าเข้าลงทุนโดยไม่มีแผนการอะไรเลย
สาเหตุของความไม่สบายใจในการถือหุ้นลงทุนระยะยาวมีหลายปัจจัย ทั้งภาวะตลาด ความผันผวนของราคาหุ้น ความไม่แน่นอนของผลประกอบการ นโยบายดอกเบี้ย และอื่นๆ ซึ่งทั้งหมดส่งผลต่อการลงทุนของเรา เพียงแต่ปัจจัยเหล่านี้ มีทั้งสิ่งที่เราคาดการณ์ได้และไม่ได้ เราจึงไม่ควรคาดเดาสิ่งที่นอกเหนือความสามารถ แต่ให้ยึดมั่นกับฐานะของบริษัทมากกว่า โดยลงทุนระยะยาวในขอบเขตความสามารถของตัวเอง แต่หากเกิดความไม่สบายใจขึ้น ก็มี 2 ทางเลือกสำหรับนักลงทุน คือ

1) ขายหุ้นออกไป ถ้าบริษัทยากเกินกว่าจะทำความเข้าใจทางเลือกนี้ก็ดูจะเหมาะสม

2) ศึกษาเพิ่มเติม เมื่อเราศึกษาหุ้นจนมีความมั่นใจมากขึ้น อาการหวั่นไหวต่อความผันผวนก็จะน้อยลง อาจไม่จำเป็นต้องรู้ทุกรายละเอียดของบริษัท แต่จุดเสี่ยงที่สำคัญของบริษัทนั้น เราจะต้องรู้ก่อนเข้าลงทุนทุกครั้ง
เครื่องมือทางการเงิน,กลยุทธ์การลงทุน,การบริหารสินทรัพย์,ผลิตภัณฑ์และบริการทางการเงิน